Grupp ta’ għaqdiet mhux governattivi ingħaqdu biex iwasslu messaġġ lil Gvern biex jisma’ aktar l-ilmenti tagħhom u jibda jaħdem fuq policies li jeħtieg jiġu indirizzati. L-għaqda, Flimkien għal ambjent aħjar uriet tħassib dwar l-għadd kbir ta’ policies qed isiru mill-MEPA. Qalet li qed isiru malajr u b’nuqqas ta’ konsultazzjoni. L-għaqda semmiet fost oħrajn il-policy dwar il-bini għoli u dik dwar ż-żoni ‘l barra mill-iżvilupp bħala l-aktar li jqajjmu dubbji. Dr Edward Mallia, f’isem Friends of the Earth Malta qal li jekk it-tanker għal ħażna tal-gass ikun ‘il barra mill-port ta’ Marsaxlokk dan irid ikollu t-teknologija abbord li tikkonverti l-LNG f’gass biex jitwassal bil-pipeline lejn il-Power Station. Dr Mallia ilmenta li mhux qed tingħata informazzjoni dwar il-kwalità tal-arja tal-pajjiż anke jekk ingħad li s-sena l-oħra ġiet konformi mar-regoli ewropej. L-għaqda Malta Water Association qalet li jeħtieġ pjan nazzjonali ta’ ilma mill-aktar fis possibli. Wissiet li jekk mhux se jsir, se jkun hemm konsegwenzi serji għax Malta għandha biss ħażna ta’ ilma tax-xorb għal jumejn biss. In-Noise Abatement Society of Malta appellat għal politika dwar il-ħsejjes. Ir-Ramblers Association tkellmu fuq il-politika tal-ODZ u sostnew li anke jekk fl-introduzzjoni tal-policy jissemma ħafna l-ambjent, fil-verità hi biss policy li tinkoraġixxi l-iżvilupp. Alfred Baldacchino qal li l-ambjent għall-Gvernijiet qatt ma kien prijorità. Qal li fl-aħħar 20 sena l-ambjent mar lura granċ u meta wieħed kien qed jistenna li l-affarjiet imorru għall-aħjar bil-bidla fil-Gvern, l-affarijiet baqgħu fejn kienu jew marru għal agħar. Il-Malta Organic Agriculture Movement appellat għal aktar informazzjoni dwar n-numru kbir ta’ files li ġew imħassra minn komputers tal-MEPA u staqsew fiex wasslet l-investigazzjoni u jekk ġiex sospiż xi ħadd. Storja: David Bonello